বিচারক বি এইচ লোয়ার মৃত্যুতে কোনও ‘অস্বাভাবিকতা’ নেই এবং তাঁর মৃত্যুর রাজনীতিকরণ চলছে বলে মন্তব্য করলেন তাঁর ছেলে। রবিবার মুম্বইয়ে সাংবাদিক বৈঠক করে তিনি আবেদন করেন, তাঁর পরিবারকে যেন হেনস্থা করা না হয়। এদিনই সুপ্রিম কোর্টের প্রধান বিচারপতি দীপক মিশ্র এবং বিচারপতি জে চেলামেশ্বরের সঙ্গে দেখা করেছেন ‘বার কাউন্সিল অফ ইন্ডিয়া’র প্রতিনিধিরা। 
গত শুক্রবার বিচারপতি চেলামেশ্বরের নেতৃত্বে সুপ্রিম কোর্টের চার বিচারপতির নজিরবিহীন সাংবাদিক বৈঠকের প্রেক্ষিতেই বিচারক লোয়ার মৃত্যুর ঘটনা ফের সামনে আসে। বিতর্ক গড়ায় রাজনৈতিক মহল পর্যন্ত। এদিন সাংবাদিক বৈঠকে লোয়ার ছেলে অনুজ কাঁদতে কাঁদতে বলেন, ‘‘বহু লোক আমাদের পরিবারের সদস্যদের হেনস্থা করছে। তাঁদের মধ্যে আতঙ্ক ছড়ানোর চেষ্টা করছে। সংবাদমাধ্যমকে আমার অনুরোধ, আপনারা এনজিও, আইনজীবী এবং সমাজকর্মীদের বলুন, আমাদের পরিবারের সদস্যদের যেন বিরক্ত না করে।’’ 
২০১৪ সালে হৃদরোগে মারা যান বিশেষ সিবিআই আদালতের বিচারক লোয়া। তাঁর এজলাসেই চলছিল সোহরাবুদ্দিন শেখের হত্যা মামলা। বিজেপি’র বর্তমান সভাপতি অমিত শাহ ছিলেন অন্যতম অভিযুক্ত। বিচারকের পরিবারের সদস্যেরাই দাবি করেছিলেন, লোয়ার অস্বাভাবিক মৃত্যু হয়েছে। এদিন অনুজ বলেন, ‘‘আমার মনে কোনও সন্দেহ নেই। আগে সন্দেহ থাকলেও তা কেটে গিয়েছে। আমার তখন ১৭ বছর বয়স ছিল। আবেগের দোলাচলে ছিলাম।’’ তাঁর আইনজীবী অমিত নাইক বলেন, ‘‘আমরা রাজনীতির শিকার হতে চাই না।’’ 

সুপ্রিম কোর্টের প্রধান বিচারপতি দীপক মিশ্রের সঙ্গে দেখা করে বেরোচ্ছেন সুপ্রিম কোর্ট বার অ্যাসোসিয়েশনের সভাপতি বিকাশ সিংহ।পিটিআই
সুপ্রিম কোর্টের বিচারপতিদের মধ্যে জটিলতা কাটাতে এদিন রাজধানীতে একাধিক বৈঠক করেছেন আইনের কারবারিরা। বিকেলের দিকে ‘বার কাউন্সিল অফ ইন্ডিয়া’র সাত সদস্যের এক প্রতিনিধি দল বিচারপতি চেলামেশ্বর, বিচারপতি এম বি লোকুর এবং বিচারপতি কুরিয়েন জোসেফের সঙ্গে দেখা করে। পরে প্রধান বিচারপতির সঙ্গে প্রায় ৫০ মিনিট বৈঠক করে তারা। প্রতিনিধি দলের সদস্যেরা জানান, প্রধান বিচারপতি সমাধানের আশ্বাস দিয়েছেন। বিচার বিভাগের ‘অভ্যন্তরীণ’ সমস্যায় যাতে রাজনীতির রং লাগানো যাতে না হয়, সে ব্যাপারেও সতর্ক করেছেন তাঁরা। প্রধান বিচারপতির সঙ্গে দেখা করেছেন সুপ্রিম কোর্ট বার অ্যাসোসিয়েশনের সভাপতি বিকাশ সিংহও। ১০ দিনের মধ্যে সমস্যার সমাধান না হলে আন্দোলনের হুঁশিয়ারি দিয়েছে দিল্লির বার অ্যাসোসিয়েশনগুলির কোয়ার্ডিনেশন কমিটি। 
এদিন সুপ্রিম কোর্টের অবসরপ্রাপ্ত বিচারপতি পি বি সবন্ত-সহ চার অবসরপ্রাপ্ত বিচারপতি ‘খোলা চিঠি’ লিখেছেন প্রধান বিচারপতিকে। চার ‘বিদ্রোহী’ বিচারপতির পাশেই 
দাঁড়িয়েছেন তাঁরা।